**Дваране Беларусі ў канцы XVIII – першай палове XIX ст.**

Люты, А. М. Дваране Беларусі ў канцы XVIII – першай палове XIX ст. / А. М. Люты, А. Э. Лютая // Европа : актуальные проблемы этнокультуры : сб. науч. ст. / Белорус. гос. пед. ун-т ; редкол. : В. В. Тугай (отв. ред.) [и др.]. – Минск, 2010. – С. 226−230.

**Ключевые слова:** дваране, сацыяльная структура, Рэч Паспалітая, магнаты, шляхта.

У XVIII ст. сацыяльная структура феадальнай Рэчы Паспалітай у цэлым і Беларусі ў прыватнасці была тыповай для дзяржавы таго перыяду. Грамадства складалася з трох асноўных саслоўяў: дваранства (магнаты, шляхта), сяляне і мяшчане. Буйной сацыяльнай групай, якая фармальна не належала да пануючага саслоўя, але фактычна карысталася яго прывілеямі, было духавенства.

Аналіз сацыяльна-эканамічных і палітычных вынікаў эвалюцыі дваранства Беларусі ў другой палове XVIII – першай палове XIX ст. сведчыць аб неправамернасці традыцыйных адзнак, што прымяняліся да дваранства гэтай эпохі як да адзінага класу – саслоўю [1, с. 324]. Разлажэнне феадальных асноў і ўцягванне часткі дваранства ў таварна-грашовыя адносіны прыводзілі да ўзмацнення дыферэнцыяцыі дваранства, размыванню толькі ўяўнага адзінства гэтага саслоўя, унутры якога з часу росквіту феадалізму меліся праслойкі, што стаялі за межамі ўказанага класа або фармальна адносіліся да пануючага класа. Старыя і новыя групы дэкласаванага дваранства ў перспектыве ўключаліся ў структуру буржуазнага грамадства, якое нараджалася, пранікалі ў асяроддзе прамыслоўцаў-прадпрымальнікаў, а яшчэ часцей – у рады прафесійнага афіцэрства, чыноўніцтва, інтэлігенцыі; нейкая частка былога дваранства (збяднелай шляхты) папаўняла рады беларускага перадпралетарыяту. Акрамя падзелу феадалаў на дробную шляхту (4,5% насельніцтва), шляхту пасесіённую (3,5%) і магнатаў (каля 0,03% усяго насельніцтва) [2] у другой палове XVIII ст. можна выдзеліць яшчэ некалькі больш дробных сацыяльных груп дваранства: каля 4% складалі памешчыкі, якія па сваім палітычным і сацыяльна-эканамічным становішчы таксама былі неаднастайнымі. Гэта катэгорыя дваран аб’ядноўвала як уладальніка соцень вёсак, так і ўладальніка аднаго-двух кмецкіх дамоў. Каля 40% дваранства адносілася да так званай “загонавай” (“загродавай”) шляхты, у якой не было сваіх прыгонных і якая ў гаспадарчых адносінах часта не адрознівалася ад надзельных сялян – кметаў [3, с. 315]. Іншыя шляхціцы складалі больш за палову саслоўя (55%) – гэта непасесіянаты, г. зн. тыя, у каго не было зямлі. Сюды трапляла “застаўная шляхта”. Яе прадстаўнікі валодалі зямлёй (звычайна невялікімі надзеламі), але аддавалі яе ў арэнду. Іншыя непасесіянаты дзяліліся на шляхту чыншавую (тыя ж загонаўцы, але якія працавалі на арандаваных палях), брукавую (якая перабралася ў горад) і службовую, якая шукала сабе пражытак на службе ў магнатаў [4, с. 316].

Цікавасць уяўляюць выказванні К. Маркса аб далёка зайшоўшай дыферэнцыяцыі ў феадальным саслоўі Рэчы Паспалітай другой паловы XVIII ст. У польскіх рукапісах 1764 г. гэтаму саслоўю дадзена наступная характарыстыка: “…чатыры разрады дваран панавалі ў Польшчы. 1) Найбольш знатныя сем’і (уладалі цэлымі княствамі, мільённымі даходамі, карысталіся правам трымаць войскі і мелі ў сябе на службе тысячы дваран). Яны змагаліся адзін з адным з мячом у руках за найбольшы ўплыў і да таго ж яшчэ прымалі грошы і дапамогу ад іншаземцаў. 2) Дваране, якія займалі вышэйшыя свецкія і духоўныя пасады ў якасці ваяводаў, старастаў, епіскапаў. 3) Каштэляны і ўладальнікі заможных прыходаў. 4) Бяднейшае і служылае дваранства, якое складала значную большасць дваран (польскія ці белыя беднякі). Увогуле каля 100000 сямей” [5].

У канцы XVIII ст. назіраецца як агульны рост колькасці шляхты, так і павелічэнне яго долі сярод усяго насельніцтва. У апошняй чвэрці XVIII ст. шляхта складала да 10% колькасці ўсяго насельніцтва, што тлумачыцца складаным палітычным становішчам Рэчы Паспалітай, якое выкарысталі асобныя групы насельніцтва для захавання прамежкавага становішча паміж дваранамі і сялянамі, г. зн. захоўваўся і папаўняўся рэзерв дваранскага саслоўя за кошт плебеяў. Напружаныя адносіны з Расійскай імперыяй садзейнічалі павелічэнню выпадкаў прызнання дваранства ў Беларусі за шматлікімі выхадцамі з сялянскага саслоўя. Расійскае самадзяржаўе, якое імкнулася зменшыць колькасць збяднелай шляхты, што заўсёды была сацыяльнай базай для нацыянальна-вызваленчай барацьбы, пачынаючы з канца XVIII ст. спрабавала правесці “чыстку” гэтага саслоўя, каб пакончыць з гэтай аморфнасцю дваранства. Немалаважнай прычынай гэтай палітыкі было і імкненне павялічыць колькасць падаткавых саслоўяў, пазбавіўшы значную частку шляхты “незаслужаных” прывілей. Існаванне тысяч дваран, якія не мелі і таму не маглі эксплуатаваць прыгонных сялян, з небяспекай зрабіцца рухаючай сілай нацыянальна-вызваленчага руху, спалучалі і патэнцыяльныя магчымасці папоўніць рады перадпралетарыята. Нязначная частка радавітага дваранства з пачаткам генезісу капіталізму вельмі павольна ўліваецца ў асяроддзе буржуазіі, якая фарміравалася, аднак для беларускіх губерняў у першай палове XIX ст. гэты працэс не быў характэрны [6]. Частка дэкласаванага дваранства, як адзначалася вышэй, улівалася ў рады прафесійнага афіцэрства, чыноўніцтва, інтэлігенцыі. Спрэчным, на наш погляд, з’яўляецца думка асобных даследчыкаў лічыць працэс фарміравання інтэлігенцыі непасрэдна звязаным з развіццём капіталістычных адносін [7, с. 337]. Вульгарызацыя такога погляду добра бачна, калі прасачыць вытокі гэтага працэсу, яго карані, якія ўзыходзяць да глыбокага сярэднявечча і звязаны з эпохай Асветніцтва, што паклала пачатак развіццю культуры грамадства, у сучасным разуменні гэтага слова [8, с. 64]. Ужо ў той перыяд фарміраваліся новыя прафесійныя групы, доступ да якіх давала адукацыя, што адкрывала шляхі да руху наперад у грамадстве. Аднак сам факт расслаення дваранства як класа сведчыў аб разлажэнні феадальна-прыгонніцкіх адносін.

Звесткі аб колькасці дваран, як аб непадаткавым саслоўі, або адсутнічаюць, або не зусім дакладныя, тым больш, што па V рэвізіі дваране, якія мелі прыгонных (каля 60% усіх дваран), наогул не былі ўлічаны. Даныя рэвізіі, якія былі ў нашым распараджэнні, неабходна ўдакладняць шляхам іх супастаўлення з матэрыяламі іншых рэвізій, але і пасля гэтага цяжка вызначыць дакладную колькасць дваран у вывучаемы перыяд, аднак сацыяльныя працэсы як колькасныя, так і якасныя, што праходзілі ў другой палове XVIII – першай палове XIX ст., можна акрэсліць дакладна.

У “Акладнай кнізе за 1786 г.” [9] поўнасцю не ўлічаны непадаткавыя групы насельніцтва. Звесткі аб дваранах, прыказных чынах, разначынцах, іншаземцах і іншых катэгорыях збіраліся нерэвізскім шляхам у губернскіх канцылярых. Гэтыя матэрыялы захаваліся ў шматлікіх аглядах, а таксама ў тапаграфічных, статыстычных і камеральных апісаннях губерняў і намесніцтваў. Таму за зыходную лічбу ўзялі звесткі па V рэвізіі, завершанай у 1796 г. [10, с. 709–710].

Табліца 1

Дынаміка колькасці дваранства Беларусі

ў канцы XVIII – першай палове XIX ст.\*

|  |  |  |  |  |  |  |
| --- | --- | --- | --- | --- | --- | --- |
| Гады | 1796 | 1811 | 1815 | 1833 | 1851 | 1858 |
| Колькасць (абодвух полаў чал.) | 137072 | 158230 | 118933 | 114033 | 94262 | 99694 |
| У % па ўсім насельніцтве | 5,2 | 5,3 | 4,1 | 4,0 | 2,7 | 2,9 |

Для таго каб застацца ў дваранскім саслоўі, неабходна было прадставіць царскай адміністрацыі дакументы, якія сведчылі аб тым, што хто-небудзь з продкаў прэтэндэнта на дваранскае званне валодаў раней населенай зямлёй або належаў да служылай шляхты, хаця б і без зямельнай уласнасці і прыгонных сялян. Аднак шматлікія шляхціцы або не мелі такіх дакументаў, або не мелі сродкаў для аплаты пошукаў у архівах і судовых выдаткаў, таму колькасць дваранства і яго ўдзельная вага ў Беларусі, па даных V рэвізіі, значна меншая, чым па даных за апошнюю чвэрць XVIII ст., калі беларускія землі ўваходзілі яшчэ ў склад Рэчы Паспалітай (каля 10%). Выраб фальшывых дакументаў аб шляхецкім паходжанні, больш дакладны ўлік непадаткавых саслоўяў пры правядзенні VI рэвізіі тлумачыць рост колькасці дваранства. Ужо ў “Акладнай кнізе па ўсёй дзяржаве аб колькасці душ па V рэвізіі і выплачваемых імі падатках таксама і аб даходзе з аброчных артыкулаў па 1 студзеня 1808 г.” [11] называюцца розныя катэгорыі шляхты: “у дваран гасподскіх служачых”, “жывучай ва ўладальніцкіх землях з зарплатай за ону чыншу”, “аколічнай, што жыве на ўласных сваіх землях і не мае сялян”.

Дакладнасць даных V рэвізіі дазваляе праверыць падрыхтоўчыя дакументы VI рэвізіі; “Ведамасць аб колькасці душ па Віленскай губерні” [12] і “Ведамасць аб колькасці людзей рознага роду па другой літоўскай губерні (Гродзенскай. – А.Л., А.Л.) ад сакавіка 21 дня 1802 года” [13], якія змяшчалі

\*Табліца складзена на аснове даных перапісу насельніцтва Расіі: Переписи населения России: Итоговые материалы подворных переписей и ревизий населения России (1646–1858). – М., 1972.

ўжо звесткі не толькі аб колькасці дваранства мужчынскага, але і жаночага полу. Вайна 1812 г. і цяжкія ўмовы правядзення XII рэвізіі, а таксама тыя абставіны, што па асобных паветах звесткі прыведзены толькі па асобах мужчынскага полу, а па іншых – мужчынскага і жаночага, дазваляюць меркаваць аб вялікай недакладнасці даных аб колькасці дваранства ў Беларусі за 1815 год. “Акладная кніга за 1814 год” [14] да дваранства адносіць акрамя шляхты “грунтовай або аколічнай, чыншавай, у дварах служачай” яшчэ “ўладальнікаў і розных чыноўнікаў”.

Нягледзячы на гэтыя абставіны, колькасць шляхты ў 1815 г. паказана значна меншай, хаця калі параўнаць даныя па Мінскай губерні, то ў 1803 г. там налічвалася 24561 дваранін мужчынскага полу, а ў 1814 г. – 28845 чалавек. Можна меркаваць, што даныя па іншых губернях заніжаны або недакладныя. Шматлікая і ў асноўным немаёмасная шляхта была нязменнай крыніцай небяспекі для самадзяржаўнай Расіі і рускі ўрад неаднаразова рабіў спробы скараціць колькасць збяднелых дваран за кошт пераводу часткі шляхты ў іншыя саслоўі.

У 90-х гг. XVIII ст. быў распрацаваны праект перасялення бяднейшай часткі шляхты з Беларусі і Літвы на поўдзень Украіны і ў Крым [15]. Указам ад 19 кастрычніка 1831 г. бяднейшая частка шляхты выдзялялася з дваранскага саслоўя і з яе ствараўся новы разрад насельніцтва – аднадворцы і грамадзяне заходніх губерняў [16]. Гэта рабілася не толькі па палітычных, але і па фіскальных мэтах. Асобы, якія выключаліся па ўказе з шляхецкага звання і жылі ў гарадах, сталі называцца грамадзянамі, а якія жылі ў вёсках – аднадворцамі, прычым і тыя і другія ў сваю чаргу падзяляліся на аселых і неаселых. Да аселых адносіліся аднадворцы, што мелі сваю зямлю або арандавалі надзелы зямлі ў памешчыкаў, дзяржавы або духавенства. Грамадзяне лічыліся аселымі, калі валодалі нерухомай маёмасцю. Неаселымі лічыліся асобы, пазбаўленыя сродкаў вытворчасці і якія працавалі па найме або якія здабывалі сабе пражытак якім-небудзь іншым шляхам [17, с. 95].

Увядзенне “падымнага” падатку і рэкруцкай павіннасці яшчэ больш пагоршыла становішча гэтай катэгорыі насельніцтва, схільнай да палітычных выступленняў. Менавіта таму царскі ўрад імкнуўся частку аднадворцаў перасяліць у Крым, на Паўночны Каўказ [18, с. 42], другую частку, якая прысягнула на вернасць самадзяржаўю або даказала сваё дваранскае паходжанне, зноў перавесці з аднадворцаў і грамадзян у шляхецкае саслоўе. Па гэтай прычыне колькасць аднадворцаў, грамадзян і шляхты часта і даволі значна змянялася. Выдадзеныя пазней указы ўрада ў адносінах аднадворцаў і грамадзян былі накіраваны на далейшае аддзяленне іх ад прывілеяванага саслоўя і зліцця з падатковым насельніцтвам. Указ ад 23 студзеня 1847 г. пазбаўляў асоб, незацверджаных у дваранскім званні, права на набыццё населеных маёнткаў. Тыя ж, хто меў маёнткі, павінны былі тэрмінова прадаць іх [19]. Указ ад 1 жніўня 1857 г. канчаткова адрываў аднадворцаў і грамадзян ад дваранскага саслоўя і далучаў іх да дзяржаўных сялян, вольных людзей і гарадскіх абывацелей [20].

Усе гэтыя мерапрыемствы ўрада прывялі да скарачэння колькасці дваран Беларусі. У 1833 г. іх налічвалася ўжо 114033 чал., што складала 4% ад колькасці ўсяго насельніцтва [21]. У 1851 г. (па даных IX рэвізіі) у Беларусі дваран налічвалася 94262 чал. (2,7%). Акрамя таго, у беларускіх губернях налічвалася 32491 чал. аднадворцаў і грамадзян [22], г. зн. фактычна колькасць дваранства не зменшылася ў параўнанні з VIII рэвізіяй, а проста частка бяднейшай шляхты была пераведзена ў іншую (падаткавую) групу насельніцтва. К канцу вывучаемага перыяду колькасць дваранства склала ў Беларусі каля 100 тыс. чалавек. Акрамя таго, каля 50 тыс. чалавек налічвалася аднадворцаў і грамадзян [23].

Нягледзячы на агульны працэс скарачэння дваранскага саслоўя ў беларускіх губернях, яны займалі першыя месцы ў Расійскай імперыі не толькі па агульнай колькасці гэтага саслоўя, але і па ўдзельнай вазе сярод усяго насельніцтва. Так, Віленская губерня ў 1863 г. займала па гэтых паказчыках другое месца ў імперыі, за ёй ішлі Мінская і Гродзенская губерні [24, с. 93], але колькасць гэтай катэгорыі насельніцтва змянялася не толькі на працягу дзесяцігоддзяў, але нават на працягу года, што тлумачылася палітыкай “разбору” і наогул палітыкай самадзяржаўя да апалячанага і польскага дваранства Беларусі.

У першай палове XIX ст. узмацняецца працэс расслаення дваранства Беларусі на невялікую частку магнатаў, якія валодалі вялізнымі зямельнымі багаццямі і сотнямі тысяч сялян, праслойку сярэдніх і дробных памешчыкаў, што мелі заселеныя маёнткі і асноўную масу шляхты, якая не мела ні прыгонных, ні зямлі. Гэта частка дваранства Беларусі была не толькі сацыяльнай апорай нацыянальна-вызваленчага руху, але з’яўлялася адной з крыніц фарміравання атрада вольнанаёмных рабочых, г. зн. будучага пралетарыяту Беларусі. Значная частка шляхты папаўняла таксама рады ваеннага і грамадзянскага чыноўніцтва, г. зн. расслаенне адбывалася не толькі па эканамічнай, але і па палітычнай прыкмеце. Рост сацыяльнай барацьбы ў Беларусі прыводзіў не толькі да змены палітыкі самадзяржаўя ў адносінах дваранства заходніх губерняў, але і да павелічэння чыноўніцка-бюракратычнага апарату, які паглынуў даволі значную частку збяднелай шляхты. Таму ў гарадах Беларусі пражывала шмат дваран-чыноўнікаў і дваран-ваенных, якія мелі нерухомую маёмасць і вельмі часта значныя зямельныя надзелы. Дваране-чыноўнікі адносіліся да катэгорыі асабовых дваран [25, с. 74].

Але ў губернскіх і буйных павятовых гарадах пражывала значная колькасць спадчынных дваран [26]. Напрыклад, у 1828 г. з 226 сямей памешчыкаў Полацкага павета 20 пражывала ў г. Полацку. 14 памешчыкаў Дрысенскага павета жылі ў павятовым горадзе, хаця мелі ўладанні ў вёсках і сёлах павета [27]. Назіраецца рост колькасці дваран у іншых гарадах Віцебскай губерні (у Віцебску – са 195 у канцы XVIII ст. да 465 у 30-х гг. XIX ст., у Гарадку за гэты ж перыяд – з 46 да 84, у Лепелі – з 26 да 41, у Полацку – са 135 да 494 і ў Суражы – з 11 да 89 чал.). У іншых губернях павялічылася колькасць дваранства: у Кобрыне (з 12 да 23 чал.), Старым Быхаве (з 7 да 73) і ў Чэрыкаве (з 13 да 23) [28, с. 49].

Павелічэнне колькасці дваран у гэтых гарадах адбылося за кошт дробнай шляхты, якая не даказала праў на дваранства, але яшчэ не была аднесена па рэвізіі да разраду мяшчан і купцоў. У Магілёве, Оршы, Чавусах, Рэчыцы, Мазыры колькасць дваранства не паказана, хаця ў 40–50-х гг. XIX ст. іх налічвалася ў гэтых гарадах даволі значная колькасць. Напрыклад, у Магілёве ў 1858 г. пражывала 1325 дваран, у Оршы – 312, у Чавусах – 127.

З канца XVIII ст. і да канца 50-х гг. XIX ст. колькасць дваранства ў гарадах Беларусі ўзрасла на 8902 чалавекі. Павялічыліся і працэнтныя адносіны дваран да агульнай колькасці гарадскога насельніцтва. Калі ў канцы XVIII ст. яны дасягалі 3,3%, то ў канцы 50-х гг. XIX ст. – 4,6%. Асабліва шмат дваран пражывала ў губернскіх гарадах. Так, у Віцебску налічвалася 1627 чалавек, у Гродне – 1211, Мінску – 937, Магілёве – 1325 [29, с. 52]. Павелічэнне колькасці гэтай групы гарадскога насельніцтва тлумачыцца збядненнем шляхты і яе перасяленнем у гарады, больш дакладным статыстычным улікам, а таксама далучэннем да дваранства часткі чыноўнікаў, якія пакінулі службу па ўзросце. Акрамя таго, “Грамата на правы і выгады гарадам Расійскай імперыі” 1785 г. дазваляла пераход з адной саслоўнай групы ў другую. Напрыклад, знакамітыя грамадзяне мелі права за службу атрымоўваць дваранскі тытул [30, с. 381]. Такім чынам, калі ўлічыць колькасць афіцэраў-дваран і чыноўннікаў, то дваранства ў гарадах Беларусі складала каля 7% у канцы XVIII ст. і каля 9,5% гарадскога насельніцтва ў 50-х гг. XIX ст., што ў абсалютных лічбах выражалася 6906 і 24876 чал. [31]. Гэты рост колькасці вольных людзей у гарадах Беларусі прыводзіў не толькі да ўзнікнення рынку вольнанаёмнай працы, але ва ўмовах панавання феадалізму, слабага развіцця прамысловасці хутчэй вёў да паўперызацыі. Аб гэтым сведчаць і змены ў іншых сацыяльных групах гараджан.

**Літаратура і крыніцы**

1. Мыльников, А.С. Процесс разложения дворянства и его социальные последствия / А.С. Мыльников, В.А. Якубовский // Социальная структура общества в XIX в.: Страны Центральной и Юго-Восточной Европы. – М., 1982.

2. Baranowski, J. Wies i folwark. Studia i materially / J. Baranowski / Pod. red. R. Kolodziejczyka. Wrozclaw, 1974. – T. 1. – S. 184–185.

3. Мыльников, А.С. Процесс разложения дворянства и его социальные последствия / А.С. Мыльников, В.А. Якубовский // Социальная структура общества в XIX в.: Страны Центральной и Юго-Восточной Европы. – М., 1982.

4. Там жа.

5. Архив К. Маркса и Ф. Энгельса. – М., 1973. – Т. 27. – С. 389.

6. Baranowski, J. Op. cit. – S. 186.

7. Чепулис-Растенис, Рышарда. Формирование интеллигенции / Рышарда Чепулис-Растенис // Социальная структура общества в XIX в.: Страны Центральной и Юго-Восточной Европы. – М., 1982.

8. Лескевичова, Я. Социальная структура общества в Королевстве Польском (1815–1964) / Я. Лескевичова // Социальная структура общества в XIX в.: Страны Центральной и Юго-Восточной Европы. – М., 1982.

9. Расійскі дзяржаўны гістарычны архіў (РДГА) у Санкт-Пецярбурзе. – Фонд 571. – Воп. 9. – Спр. 1886.

10. Полный сборник законов Российской империи (ПСЗ). – Т. 21. – № 15550.

11. РДГА ў Санкт-Пецярбурзе. – Фонд 571. – Воп. 9. – Спр. 9. – Л. 1–124.

12. РДГА ў Санкт-Пецярбурзе. – Фонд 23. – Воп. 1. – Спр. 1255. – Л. 284 адв. –285.

13. РДГА ў Санкт-Пецярбурзе. – Фонд 248. – Воп. 58. – Спр. 1288/4859. – Л. 567 –568.

14. РДГА ў Санкт-Пецярбурзе. – Фонд 571. – Воп. 9. – Спр. 14.

15. Сборник документов, касающихся административного устройства Северо-Западного края при императрице Екатерине П. – Вильно, 1903. – С. XVIII–XIX.

16. ПСЗ. – Т. 6. – № 4689.

17. Улащик, Н.Н. Предпосылки крестьянской реформы 1861 г. в Литве и Западной Белоруссии / Н.Н. Улащик. – М., 1965.

18. Дружинин, Н.М. Государственные крестьяне и реформа П.Д. Киселева. Предпосылки и сущность реформы / Н.М. Дружинин. – М.; Л., 1946. – Т. 1.

19. ПСЗ. – Т. 22. – № 20845.

20. ПСЗ. – Т. 32. – № 32000.

21. РДГА ў Санкт-Пецярбурзе. – Фонд 571. – Воп. 9. – Спр. 32.

22. РДГА ў Санкт-Пецярбурзе. – Фонд 571. – Воп. 9. – Спр. 49.

23. РДГА ў Санкт-Пецярбурзе. – Фонд 571. – Воп. 6. – Спр. 1023. – Л. 20–23, 158–165, 332–340; Спр. 1024. – Л. 29–32, 40–47.

24. Улащик, Н.Н. Предпосылки крестьянской реформы 1861 г. в Литве и Западной Белоруссии / Н.Н. Улащик. – М., 1965.

25. Водарский, Я.Е. Население России за 400 лет (XVI – начало ХХ в.) / Я.Е. Водарский. – М., 1973.

26. Нацыянальны гістарычны архіў Беларусі (НГАБ). – Фонд 295. – Воп. 1. – Спр. 626. – Л. 25–36.

27. НГАБ. – Фонд 1430. – Воп. 1. – Спр. 1494. – Л. 91, 93, 101, 104–105.

28. Социально-экономическое развитие городов Белоруссии в конце XVIII – первой половине XIX века / А.М. Лютый; под ред В.В. Чепко. – Минск: Наука и техника, 1987. – 179 с.

29. Там жа.

30. ПСЗ. – Т. 22.

31. Падлічана па данных: Переписи населения России. – Вып. 6, 12; РДГА ў Санкт-Пецярбурзе. – Фонд 18. – Воп. 2. – Спр. 1717. – Л. 34–47; Спр. 1765. – Л. 124–149; Фонд 45. – Воп. 5. – Спр. 524. – Л. 1–66; Спр. 635. – С. 3–55; Спр. 884. – Л. 15–46; Спр. 957. – Л. 8–134, 1077, 1081, 1178, 1275, 1280; Фонд 1350. – Воп. 312. – Спр. 48. – Л. 1–4, 125–126; Спр. 50. – Л. 73, 219–220, 335; Спр. 51. – Л. 2, 55, 60, 384–385; Спр. 89. – Л. 1–348, 458, 532–534; Спр. 90. – Л. 25, 143, 148–149; Спр. 94. – Л. 1–5, 61, 87, 117, 127, 229, 300, 303–311, 322; Спр. 95. – Л. 1, 99, 156, 159, 173, 184, 251, 278, 395; Спр. 96. – Л. 99, 173, 184, 311, 326–327; Спр. 97. – Л. 1, 39, 116–137, 194, 262–263, 321, 348–349; Нацыянальны гістарычны архіў Украіны. – Фонд 442. – Воп. 787. – Спр. 598. – Л. 80–81; Дзяржаўны гістарычны архіў Літвы. – Фонд 378. – Воп. 5. – Спр. 9, ч. 1. – Л. 62–66; Воп. 21. – Спр. 9. – Л. 895–921; Спр. 173. – Л. 1 адв., 5, 8 адв., 47 адв.; НГАБ. – Фонд 295. – Воп. 1. – Спр. 3. – Л. 6, 9; Спр. 4. – Л. 6–18; Спр. 74. – Л. 7–11, 18, 24, 45–47; Спр. 763. – Л. 12–19; Спр. 833. – Л. 1–3; Спр. 871. – Л. 9; Спр. 1001. – Л. 1–8; Спр. 1008. – Л. 19–21; Спр. 1029. – Л. 3–5; Фонд 530. – Воп. 2. – Спр. 2. – Л. 5; Фонд 1430. – Воп. 1. – Спр. 16791, 18572, 20277, 20278 і інш.; Спр. 1437. – Воп. 1. – Спр. 40. – Л. 1–112; Спр. 41. – Л. 1; Спр. 1508. – Л. 2–66; Спр. 1528. – Л. 3–4, 25, 30; Спр. 7746. – Л. 1; Спр. 7777. – Л. 1; Фонд 2001. – Воп. 1. – Спр. 224, 253, 536, 586, 639, 710, 724–727, 730, 738; Фонд 3119. – Воп. 1. – Спр. 712. – Л. 15–42, 74, 93–106, 147–148; Фонд 3267. – Воп. 1. – Спр. 53. – Л. 11; НГАБ у Гродне. – Фонд 1. – Воп. 1. – Спр. 100. – Л. 80–81; Спр. 296. – Л. 8–48, 73, 93, 103, 135, 137; Спр. 410. – Л. 10–66; Спр. 675. – Л. 16; Спр. 1914. – Л. 27 адв. –28; Воп. 22. – Спр. 1091, 1250–1252 і інш.